Document ID: 32019R2022

Reference:
5.12.2019
ET
Euroopa Liidu Teataja
L 315/267
KOMISJONI MÄÄRUS (EL) 2019/2022,
1. oktoober 2019,
millega kehtestatakse kodumajapidamises kasutatavate nõudepesumasinate ökodisaini nõuded vastavalt Euroopa Parlamendi ja nõukogu direktiivile 2009/125/EÜ, muudetakse komisjoni määrust (EÜ) nr 1275/2008 ning tunnistatakse kehtetuks komisjoni määrus (EL) nr 1016/2010
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingu artiklit 114,
võttes arvesse Euroopa Parlamendi ja nõukogu 21. oktoobri 2009. aasta direktiivi 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks, (1) eriti selle artikli 15 lõiget 1,
ning arvestades järgmist:
(1)
Direktiivi 2009/125/EÜ kohaselt peaks komisjon kehtestama selliste energiamõjuga toodete ökodisaini nõuded, mille müügi- ja kaubandusmaht liidus on suur ning millel on märkimisväärne keskkonnamõju, mida on võimalik konstruktsiooni muutmisega ilma liigsete kuludeta oluliselt parandada.
(2)
Komisjoni teatises COM(2016) 773 (2) (ökodisaini tööplaan), mille on koostanud komisjon direktiivi 2009/125/EÜ artikli 16 lõike 1 kohaselt, on aastateks 2016–2019 kehtestatud tähtsaimad töösuunad ökodisaini ja energiamärgistuse valdkonnas. Ökodisaini tööplaanis on kindlaks määratud energiamõjuga toodete rühmad, mida tuleb käsitada esmatähtsatena ettevalmistavate uuringute tegemisel ja võimalike rakendusmeetmete vastuvõtmisel ning komisjoni määruse (EL) nr 1016/2010 (3) ja komisjoni delegeeritud määruse (EL) nr 1059/2010 (4) läbivaatamisel.
(3)
Ökodisaini tööplaanis esitatud meetmetega on 2030. aastaks hinnanguliselt võimalik saavutada aastane lõppenergia sääst, mis on suurem kui 260 TWh ja millele vastab kasvuhoonegaaside heite vähenemine ligikaudu 100 miljonit tonni aastas 2030. aastaks. Kodumajapidamises kasutatavad nõudepesumasinad on üks tööplaanis loetletud tooterühmi, mille hinnanguline 2,1 TWh suurune aastane energiasääst toob kaasa kasvuhoonegaaside heite vähenemise 0,7 miljonit CO2 ekvivalenttonni aastas ja hinnangulise veesäästu 16 miljonit kuupmeetrit 2030. aastal.
(4)
Komisjon kehtestas kodumajapidamises kasutatavate nõudepesumasinate ökodisaini nõuded määruses (EL) nr 1016/2010 ja vastavalt nimetatud määrusele peaks komisjon seda korrapäraselt läbi vaatama, et võtta arvesse tehnika arengut.
(5)
Komisjon on määruse (EL) nr 1016/2010 läbi vaadanud ja analüüsinud kodumajapidamises kasutatavate nõudepesumasinate tehnilisi, keskkonna- ja majanduslikke aspekte ning kasutajate tegelikku käitumist. Määrus vaadati läbi tihedas koostöös ELi ja kolmandate riikide sidusrühmade ja huvitatud isikutega. Läbivaatamise tulemused avaldati ja esitati direktiivi 2009/125/EÜ artikliga 18 loodud nõuandefoorumile.
(6)
Läbivaatamisuuringust ilmneb, et on vaja muuta kodumajapidamises kasutatavate nõudepesumasinate ökodisaini nõudeid, oluliste ressursside, nagu elektri ja vee kasutamisega seotud nõudeid ning kehtestada ressursitõhususega, nagu parandatavuse ja ringlussevõetavusega seotud nõuded.
(7)
Kodumajapidamises kasutatavate nõudepesumasinate keskkonnaaspektid, mis leiti olevat käesoleva määruse eesmärkide seisukohast olulised, on kasutusetapi elektri- ja veetarbimine, jäätmete tekitamine olelusringi lõpus ning õhku- ja vetteheide tootmisetapis (toorainete kaevandamise ja töötlemise tõttu) ja kasutusetapis (elektritarbimise tõttu).
(8)
Käesoleva määruse kohaldamisalasse kuuluvate toodete aastane elektritarbimine liidus oli 2015. aastal hinnanguliselt 31,3 TWh, mis vastab 11,1 miljonile CO2 ekvivalenttonnile. Kodumajapidamises kasutatavate nõudepesumasinate elektritarbimine tavatingimustes peaks prognooside kohaselt suurenema 2030. aastaks 49,0 TWh-ni ja seda peamiselt kasutatavate nõudepesumasinate koguarvu kasvu tõttu. Sellist elektritarbimise suurenemist on siiski võimalik kehtivate ökodisaini nõuete ajakohastamisega piirata. Kodumajapidamises kasutatavate nõudepesumasinate veetarbimine oli 2015. aastal hinnanguliselt 318 miljonit kuupmeetrit ja kui nõudeid ei ajakohastata, suureneb see prognooside kohaselt 2030. aastaks 531 miljoni kuupmeetrini. Kõigele lisaks on viimastel aastatel lühenenud kodumajapidamises kasutatavate nõudepesumasinate kasutusiga hinnanguliselt 12,5 aastani ja stiimulite puudumisel see suundumus tõenäoliselt jätkub.
(9)
Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele COM(2015) 614 final (5) (ELi ringmajanduse loomise tegevuskava) ja ökodisaini tööplaanis (6) on rõhutatud, kui tähtis on kasutada ökodisaini raamistikku, et toetada üleminekut ressursitõhusamale ringmajandusele. Euroopa Parlamendi ja nõukogu direktiivis 2012/19/EL (7) on viidatud direktiivile 2009/125/EÜ ning märgitud, et ökodisaininõuded peaksid hõlbustama elektri- ja elektroonikaseadmete romude korduskasutamist, demonteerimist ja taaskasutamist, sest probleemid lahendatakse olelusringi algetapis. Käesoleva määrusega tuleks seega sätestada asjakohased nõuded, mis aitavad täita ringmajanduse eesmärke.
(10)
Väljaspool kodumajapidamist kasutatavatel nõudepesumasinatel on teistsugused omadused ja kasutusalad. Nende suhtes kohaldatakse muid õigusakte, eelkõige masinaid käsitlevat Euroopa Parlamendi ja nõukogu direktiivi 2006/42/EÜ, (8) ning need ei kuulu käesoleva määruse kohaldamisalasse. Sätteid kodumajapidamises kasutatavate nõudepesumasinate kohta tuleks kohaldada samasuguste tehniliste näitajatega nõudepesumasinate kohta sõltumata sellest, millises seadistuses neid kasutatakse. Sõltumata kasutatavast meetodist peaksid pesemise ja kuivatamise vähimnõuetele vastama kõik kodumajapidamises kasutatavad nõudepesumasinad.
(11)
Tuleks sätestada kodumajapidamises kasutatavate nõudepesumasinate väikese võimsusega seisundite erinõuded. Komisjoni määruse (EÜ) nr 1275/2008 (9) nõudeid ei tohiks kohaldada käesoleva määruse kohaldamisalasse kuuluvate kodumajapidamises kasutatavate nõudepesumasinate suhtes. Määrust (EÜ) nr 1275/2008 tuleks vastavalt muuta.
(12)
Asjakohaste tootenäitajate mõõtmisel tuleks kasutada usaldusväärseid, täpseid ja korratavaid meetodeid. Nende meetodite puhul tuleks arvesse võtta üldtunnustatud tipptasemel mõõtmismeetodeid, sealhulgas Euroopa Parlamendi ja nõukogu määruse (EL) nr 1025/2012 (10) I lisas loetletud Euroopa standardiorganisatsioonide poolt vastu võetud harmoneeritud standardeid, kui need on olemas.
(13)
Kooskõlas direktiivi 2009/125/EÜ artikliga 8 tuleks käesolevas määruses täpsustada, millised on kohaldatavad vastavushindamismenetlused.
(14)
Vastavuskontrolli hõlbustamiseks peaksid tootjad, importijad või volitatud esindajad esitama direktiivi 2009/125/EÜ IV ja V lisas osutatud tehnilistes dokumentides ka teavet, mis on seotud käesolevas määruses sätestatud nõuetega.
(15)
Kui käesoleva määruse kohased tehnilises dokumentatsioonis esitatud tehnilised näitajad on identsed tootekirjelduses esitatud näitajatega vastavalt komisjoni delegeeritud määrusele (EL) 2019/2017, (11) peaksid tootjad lisama vastavad andmed toodete andmebaasi, mis on määratletud Euroopa Parlamendi ja nõukogu määruses (EL) 2017/1369, (12) ning ei peaks neid enam esitama tehnilise dokumentatsiooni osana turujärelevalveasutustele.
(16)
Määruse tulemuslikkuse ja usaldusväärsuse tagamiseks ja tarbijate kaitsmiseks ei tohi turule lasta tooteid, mis muudavad esitatud näitajate parendamiseks automaatselt katseaegset toimivust.
(17)
Lisaks käesolevas määruses sätestatud nõuetele tuleks kooskõlas direktiivi 2009/125/EÜ I lisa 3. osa punktiga 2 kindlaks teha parimate võimalike tehniliste lahenduste soovituslikud võrdlusandmed, millega tagataks, et käesoleva määruse kohaldamisalasse kuuluvate toodete kogu olelusringi keskkonnatoimet iseloomustavad andmed oleksid laialdaselt kättesaadavad ja kergesti juurdepääsetavad.
(18)
Määrus tuleks läbi vaadata, et hinnata selle sätete asjakohasust ja tulemuslikkust eesmärkide saavutamisel. Läbivaatamine peaks toimuma piisava aja möödudes, et kõik sätted oleksid rakendatud ja turule mõju avaldanud.
(19)
Määrus (EL) nr 1016/2010 tuleks tunnistada kehtetuks.
(20)
Et lihtsustada määruselt (EL) nr 1016/2010 käesolevale määrusele üleminekut, peaks käesoleva määruse jõustumisest alates olema lubatud kasutada nimetuse „tavaprogramm“ asemel nimetust „eco“.
(21)
Käesoleva määrusega ette nähtud meetmed on kooskõlas direktiivi 2009/125/EÜ artikli 19 lõike 1 alusel loodud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisese ja kohaldamisala
1.   Käesoleva määrusega kehtestatakse kodumajapidamises kasutatavate avaliku elektrivõrgu toitega nõudepesumasinate, sealhulgas selliste kodumajapidamises kasutatavate sisseehitatavate nõudepesumasinate ja kodumajapidamises kasutatavate avaliku elektrivõrgu toitega nõudepesumasinate, mis töötavad ka akutoitel, turulelaskmise ja kasutuselevõtmise ökodisaininõuded.
2.   Käesolevat määrust ei kohaldata järgmiste seadmete suhtes:
a)
direktiivi 2006/42/EÜ kohaldamisalasse kuuluvad nõudepesumasinad;
b)
akutoitel töötavad kodumajapidamises kasutatavad nõudepesumasinad, mida saab ühendada avalikku elektrivõrku vahelduvvoolu-alalisvoolu muunduriga, mida on võimalik eraldi osta.
Artikkel 2
Mõisted
Käesolevas määruses kasutatakse järgmisi mõisteid:
1)
„avalik võrk“ või „avalik elektrivõrk“ – võrk, mis tarnib 50 Hz vahelduvvoolu pingega 230 (± 10 %) volti;
2)
„kodumajapidamises kasutatav nõudepesumasin“ – seade, mis peseb ja loputab lauanõusid, ning mis tootja vastavustunnistuse kohaselt vastab Euroopa Parlamendi ja nõukogu direktiivile 2014/35/EL (13) või Euroopa Parlamendi ja nõukogu direktiivile 2014/53/EL (14);
3)
„kodumajapidamises kasutatav sisseehitatud nõudepesumasin“ – kodumajapidamises kasutatav nõudepesumasin, mis on ette nähtud, mida on katsetatud ja mida turustatakse üksnes:
a)
paigaldamiseks kappi või plaatidest kesta (mis koosneb üla- ja alapinnast ning külgedest);
b)
kinnitamiseks kindlalt kapi või paneelide või plaatide külgede, üla- või alapinna külge, ning
c)
selleks, et selle külge kinnitataks komplektne tehases valmistatud esikülg või tellimuse järgi valmistatud esikülg;
4)
„võrdväärne mudel“ – mudel, millel on esitamisele kuuluva tehnilise teabe seisukohast olulised samad tehnilised omadused kui mõnel teisel mudelil, kuid mille on sama tootja, importija või volitatud esindaja turule lasknud või kasutusele võtnud teistsuguse mudelitähisega muu mudelina;
5)
„mudelitähis“ – kood, mis koosneb tavaliselt tärkidest ja mis eristab konkreetset tootemudelit teistest sama kaubamärgiga mudelitest, mis kannavad sama tootja, importija või volitatud esindaja nime;
6)
„toodete andmebaas“ – määrusele (EL) 2017/1369 vastav tooteandmete kogu, mis on süstemaatiliselt korrastatud ning koosneb tarbijatele mõeldud avalikust osast, kus tootenäitajaid käsitlev teave on kättesaadav elektrooniliselt, veebiportaalist juurdepääsetavuse tagamiseks ja nõuetele vastavuse osast, koos selgelt kindlaks määratud juurdepääsetavuse ja turvanõuetega;
7)
„programm“ – selliste eelnevalt kindlaksmääratud toimingute kogum, mis tootja, importija või volitatud esindaja andmetel on teatud määrdumisastme või teatud masinasse asetatud nõudeliikide või mõlema puhul sobilik;
8)
„programm „eco““ – kodumajapidamises kasutatava nõudepesumasina programm, mida tootja, importija või volitatud esindaja peab tavapäraselt määrdunud lauanõude pesemiseks sobilikuks ning millega on seotud ökodisaininõuded energiatõhususe, pesemis- ja kuivatamistulemuse kohta.
Lisades kasutatavad mõisted on määratletud I lisas.
Artikkel 3
Ökodisaini nõuded
II lisas esitatud ökodisaininõudeid kohaldatakse alates samas lisas esitatud kuupäevadest.
Artikkel 4
Vastavushindamine
1.   Direktiivi 2009/125/EÜ artikli 8 kohane vastavushindamismenetlus on kõnealuse direktiivi IV lisas sätestatud ettevõttesisene tootekavandi kontrolli süsteem või V lisas sätestatud juhtimissüsteem.
2.   Direktiivi 2009/125/EÜ artikli 8 kohase vastavushindamise eesmärgil peavad tehnilised dokumendid sisaldama käesoleva määruse II lisa punktides 2–4 sätestatud näitajate esitatud väärtusi ning III lisa kohaselt tehtud arvutuste üksikasju ja tulemusi.
3.   Kui tehnilistes dokumentides teatava mudeli kohta esitatud teave on saadud:
a)
mudeli põhjal, millel on esitamisele kuuluva tehnilise teabe seisukohast olulised samad tehnilised omadused, kuid mille on tootnud muu tootja, või
b)
kavandi järgi tehtud arvutustega või sama või muu tootja teise mudeli alusel tehtud ekstrapoleerimisega või mõlemal viisil;
sel juhul sisaldab tehniline dokumentatsioon sellise arvutuse üksikasju, tootja tehtud hindamist arvutuse täpsuse kontrollimiseks ja vajaduse korral ka kinnitust eri tootjate mudelite samasuse kohta.
Tehnilistes dokumentides tuleb esitada kõikide võrdväärsete mudelite ja nende tähiste loetelu.
4.   Tehnilised dokumendid peavad sisaldama sellist teavet ja sellises järjekorras, nagu on sätestatud määruse (EL) 2019/2017 VI lisas. Turujärelevalve eesmärgil võivad tootjad, importijad või volitatud esindajad, ilma et see mõjutaks direktiivi 2009/125/EÜ IV lisa punkti 2 alapunkti g kohaldamist, osutada toodete andmebaasi üleslaaditud tehnilistele dokumentidele, mis sisaldavad sama teavet, mis on sätestatud määruses (EL) 2019/2017.
Artikkel 5
Turujärelevalve eesmärgil tehtava kontrolli menetlus
Direktiivi 2009/125/EÜ artikli 3 lõikes 2 osutatud turujärelevalvekontrollide tegemisel kohaldavad liikmesriikide ametiasutused IV lisas sätestatud kontrollimenetlust.
Artikkel 6
Kõrvalehoidmine
Tootja, importija või volitatud esindaja ei tohi turule lasta tooteid, mis on projekteeritud kindlaks tegema, et nendega tehakse katseid (nt katsetingimuste või -tsükli äratundmise kaudu), ja sellele reageerima katseaegse toimimise automaatse muutmisega, et saavutada parem tulemus mingi näitaja osas, mille on tootja, importija või volitatud esindaja esitanud tehnilistes dokumentides või mis on esitatud tootele lisatud dokumentides.
Toote energia- ja veetarbimine ei tohi suureneda ega muud näitajad halveneda pärast toote tark- või püsivara ajakohastamist, kui mõõtmisel kasutatakse sama standardkatset, mida kasutati vastavustunnistuse otstarbel, välja arvatud enne ajakohastamist lõpptarbijalt saadud kindla nõusoleku korral. Ajakohastusest keeldumise tulemusel ei tohi muutuda seadme toimimine.
Artikkel 7
Soovituslikud võrdlusandmed
Käesoleva määruse vastuvõtmise ajal turul leiduvate parimate toodete ja tehniliste lahenduste soovituslikud võrdlusandmed on esitatud V lisas.
Artikkel 8
Läbivaatamine
Komisjon vaatab käesoleva määruse tehnika arengut arvestades läbi ja esitab läbivaatamise tulemused, sealhulgas vajaduse korral muudatusettepaneku eelnõu nõuandefoorumile hiljemalt 25. detsembriks 2025.
Läbivaatamisel keskendutakse eelkõige järgmisele:
a)
kodumajapidamises kasutatavate nõudepesumasinate energiatarbimise ja keskkonnatoime parandamise võimalused, võttes muu hulgas arvesse kuivatamistõhusust;
b)
kontrollimisel lubatud hälvete suurus;
c)
hinnang tarbijate käitumise muutumise kohta ja nõudepesumasinate leviku kohta ELi liikmesriikides;
d)
kehtivate ressursitõhususe nõuete tulemuslikkus;
e)
toodete kohta ringmajanduse põhimõtete kohaste ressursitõhususe lisanõuete kehtestamise asjakohasus, sealhulgas täiendavate varuosade lisamise asjakohasus.
Artikkel 9
Määruse (EÜ) nr 1275/2008 muudatus
Määruse (EÜ) nr 1275/2008 I lisa punktis 1 jäetakse välja kanne „Nõudepesumasinad“.
Artikkel 10
Kehtetuks tunnistamine
Määrus (EL) nr 1016/2010 tunnistatakse kehtetuks 1. märtsist 2021.
Artikkel 11
Üleminekumeetmed
Erandina määruse (EL) nr 1016/2010 I lisa punkti 1 alapunkti 1 nõudest võib tavaprogrammi puhul käesoleva määruse II lisa punkti 1 kohaselt kasutada nimetuse „tavaprogramm“ asemel nimetust „eco“ alates 25. detsembrist 2019 kuni 28. veebruarini 2021.
Artikkel 12
Jõustumine ja kohaldamine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. märtsist 2021. Artikli 6 esimest lõiku ja artiklit 11 kohaldatakse alates 25. detsembrist 2019.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 1. oktoober 2019
Komisjoni nimel
president
Jean-Claude JUNCKER
(1)  ELT L 285, 31.10.2009, lk 10.
(2)  Komisjoni teatis: „Ökodisaini tööplaan aastateks 2016–2019“, COM(2016) 773 final, 30.11.2016.
(3)  Komisjoni 10. novembri 2010. aasta määrus (EL) nr 1016/2010, millega rakendatakse Euroopa Parlamendi ja nõukogu direktiiv 2009/125/EÜ seoses kodumajapidamises kasutatavate nõudepesumasinate ökodisaini nõuetega (ELT L 293, 11.11.2010, lk 31).
(4)  Komisjoni 28. septembri 2010. aasta delegeeritud määrus (EL) nr 1059/2010, millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate nõudepesumasinate energiamärgistusega (ELT L 314, 30.11.2010, lk 1).
(5)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele: „ELi ringmajanduse loomise tegevuskava“ (COM(2015) 614 final, 2.12.2015).
(6)  COM(2016) 773 final, 30.11.2016.
(7)  Euroopa Parlamendi ja nõukogu 4. juuli 2012. aasta direktiiv 2012/19/EL elektri- ja elektroonikaseadmetest tekkinud jäätmete (elektroonikaromude) kohta (ELT L 197, 24.7.2012, lk 38).
(8)  Euroopa Parlamendi ja nõukogu 17. mai 2006. aasta direktiiv 2006/42/EÜ, mis käsitleb masinaid ja millega muudetakse direktiivi 95/16/EÜ (ELT L 157, 9.6.2006, lk 24).
(9)  Komisjoni 17. detsembri 2008. aasta määrus (EÜ) nr 1275/2008, millega rakendatakse Euroopa Parlamendi ja nõukogu direktiivi 2005/32/EÜ seoses ökodisaini nõuetega elektriliste ja elektrooniliste kodumasinate ja kontoriseadmete elektrienergia tarbimisele ooteseisundis ja väljalülitatud seisundis (ELT L 339, 18.12.2008, lk 45).
(10)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
(11)  Komisjoni 11. märtsi 2019. aasta delegeeritud määrus (EL) 2019/2017, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate nõudepesumasinate energiamärgistusega ja tunnistatakse kehtetuks komisjoni delegeeritud määrus (EL) nr 1059/2010 (vt käesoleva Euroopa Liidu Teataja lk 134).
(12)  Euroopa Parlamendi ja nõukogu 4. juuli 2017. aasta määrus (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL (ELT L 198, 28.7.2017, lk 1).
(13)  Euroopa Parlamendi ja nõukogu 26. veebruari 2014. aasta direktiiv 2014/35/EL teatavates pingevahemikes kasutatavate elektriseadmete turul kättesaadavaks tegemist käsitlevate liikmesriikide õigusaktide ühtlustamise kohta (ELT L 96, 29.3.2014, lk 357).
(14)  Euroopa Parlamendi ja nõukogu 16. aprilli 2014. aasta direktiiv 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ (ELT L 153, 22.5.2014, lk 62).
I LISA
Lisades kasutatud mõisted
Kasutatakse järgmisi mõisteid:
1)
„energiatõhususindeks“ (EEI) – programmiga „eco“ tarbitud energia ja standardprogrammiga tarbitud energia suhe;
2)
„programmi „eco“ energiatarbimine“ (EPEC) – energia (kWh tsükli kohta), mille tarbib kodumajapidamises kasutatav nõudepesumasin programmiga „eco“ töötamisel;
3)
„standardprogrammi energiatarbimine“ (SPEC) – tarbitud energia (kWh tsükli kohta) võrdlusväärtus, mis on nimimahutavuse funktsioon;
4)
„nõudekomplekt“ (ps) – ühele inimesele kasutamiseks mõeldud lauanõud, välja arvatud serveerimisnõud;
5)
„serveerimisnõud“ – toidu valmistamiseks ja serveerimiseks mõeldud nõud, kaasa arvatud potid, serveerimiskausid, serveerimisriistad ja vaagen;
6)
„nimimahutavus“ – maksimaalne arv nõudekomplekte ja serveerimisnõusid, mida saab kodumajapidamises kasutatavas nõudepesumasinas ühe tsükliga pesta, loputada ja kuivatada, kui nõud on asetatud masinasse tootja, importija või volitatud esindaja juhiste kohaselt;
7)
„pesemistõhususe indeks“ (IC) – kodumajapidamises kasutatava nõudepesumasina pesemistõhususe suhe võrdlusnõudepesumasina pesemistõhususse;
8)
„kuivatamistõhususe indeks“ (ID) – kodumajapidamises kasutatava nõudepesumasina kuivatamistõhususe suhe võrdlusnõudepesumasina kuivatamistõhususse;
9)
„programmi kestus“ (Tt) – ajavahemik alates valitud programmi käivitamisest (v.a kasutaja seadistatud viivitus) kuni hetkeni, mil kuvatakse programmi lõppemise tähis ja kasutaja saab nõudele ligipääsu;
10)
„tsükkel“ – valitud programmi jaoks ettenähtud täielik pesemis-, loputamis- ja kuivatamisprotsess, mis koosneb reast toimingutest, kuni kogu tegevus on lõppenud;
11)
„väljalülitatud seisund“ – seisund, milles on kodumajapidamises kasutatav nõudepesumasin ühendatud avalikku elektrivõrku, aga ei täida ühtegi funktsiooni; väljalülitatud seisundiks arvatakse ka järgmised seisundid:
a)
seisundid, milles kuvatakse üksnes väljalülitatud seisundi märguanne;
b)
seisund, milles vastavalt Euroopa Parlamendi ja nõukogu direktiivile 2014/30/EL (1) täidetakse ainult elektromagnetilise ühilduvuse tagamiseks vajalikke funktsioone;
12)
„ooteseisund“ – seisund, milles kodumajapidamises kasutatav nõudepesumasin on ühendatud avalikku elektrivõrku, ja mis võimaldab kasutada üksnes järgmisi funktsioone, mis võivad toimida määramata aja jooksul:
a)
taasaktiveerimisfunktsioon üksinda või taasaktiveerimisfunktsioon koos ainult märguandega taasaktiveerimisfunktsiooni aktiveerimise kohta ja/või
b)
võrguühenduse kaudu taasaktiveerimise funktsioon ja/või
c)
teabe või oleku kuvamine ja/või
d)
tuvastamisfunktsioon erakorraliste meetmete võtmiseks;
13)
„võrk“ – kindla ülesehitusega ja organisatsiooniliste põhimõtetega andmevahetustaristu, mis koosneb teatava paigutusega füüsilistest osadest ja füüsilistest ühendustest, mille kohta on sätestatud sideprotseduurid ja -eeskirjad (sideprotokollid);
14)
„viitkäivitus“ – seisund, mille puhul kasutaja on valitud programmi tsükli alguse teatavaks ajaks edasi lükanud;
15)
„varuosa“ – eraldi osa, millega saab asendada sama või sarnase funktsiooniga osa tootes;
16)
„kutseline parandusteenuste osutaja“ – ettevõtja, kes osutab kodumajapidamises kasutatavate nõudepesumasinate parandamise ja kutselise hooldamise teenuseid;
17)
„programmi „eco“ veetarbimine“ (EPWC) – veekogus (l tsükli kohta), mille tarbib kodumajapidamises kasutatav nõudepesumasin programmiga „eco“ töötamisel;
18)
„garantii“ – jaemüüja või tootja kohustus tarbija ees:
a)
hüvitada makstud hind või
b)
asendada või parandada kodumajapidamises kasutatav nõudepesumasin või seda käidelda mis tahes viisil, kui see ei vasta garantiiavalduses või asjakohases reklaamis esitatud kirjeldusele.
(1)  Euroopa Parlamendi ja nõukogu 26. veebruari 2014. aasta direktiiv 2014/30/EL elektromagnetilist ühilduvust käsitlevate liikmesriikide õigusaktide ühtlustamise kohta (ELT L 96, 29.3.2014, lk 79).
II LISA
Ökodisaini nõuded
1.   PROGRAMMI NÕUDED
Alates 1. märtsist 2021 peavad kodumajapidamises kasutatavad nõudepesumasinad võimaldama kasutada programmi „eco“, mis vastab järgmistele nõuetele:
a)
sellel programmil peab olema
—
nimetus „eco“ kodumajapidamises kasutatava nõudepesumasina programmivalimisseadisel või näidikul (kui see on olemas) ja asjaomases võrgurakenduses (kui see on olemas) selgesti leitav;
—
võimalus seda seadistada automaatse programmivalikuga või programmivalikut säilitava funktsiooniga kodumajapidamises kasutatavatel nõudepesumasinatel vaikeprogrammina või kui automaatne programmivalik puudub, peab see olema otse valitav, ilma täiendava seadistuseta, nt ilma temperatuuri või koormust seadistamata.
b)
Nimetust „eco“ kasutatakse ainult selle programmi kohta. Sõna „eco“ vormingul puuduvad kirjatüübi, tähesuuruse, tõstutundlikkuse või värvusega seotud piirangud. Ainus muu lisateave, mida võib sõnale „eco“ lisada, on programmi „eco“ temperatuur.
c)
Kodumajapidamises kasutataval nõudepesumasinal ei kasutata programmi nimetustes ei eraldi ega koos muu teabega märkeid „tavaline“, „igapäevane“, „harilik“ ja „standardne“ ega nende tõlkeid mitte ühessegi ELi ametlikku keelde.
2.   ENERGIATÕHUSUSE NÕUDED
Alates 1. märtsist 2021 peavad kodumajapidamises kasutatavad nõudepesumasinad vastama järgmisele nõudele:
a)
energiatõhususindeks (EEI) peab olema suurem kui 63.
Alates 1. märtsist 2024 peavad kodumajapidamises kasutatavad nõudepesumasinad vastama järgmisele nõudele:
b)
kodumajapidamises kasutatavate nimimahutavusega vähemalt kümme nõudekomplekti nõudepesumasinate energiatõhususindeks peab olema alla 56.
Energiatõhususindeks arvutatakse III lisa kohaselt.
3.   FUNKTSIONAALSED NÕUDED
Alates 1. märtsist 2021 peavad kodumajapidamises kasutatavad nõudepesumasinad vastama järgmistele nõuetele:
a)
pesemistõhususe indeks (IC) peab olema suurem kui 1,12;
b)
kuivatamistõhususe indeks (ID) peab olema suurem kui 1,06 kodumajapidamises kasutatavatel nõudepesumasinatel nimimahutavusega rohkem kui seitse nõudekomplekti;
c)
kuivatamistõhususe indeks (ID) peab olema suurem kui 0,86 kodumajapidamises kasutatavatel nõudepesumasinatel nimimahutavusega kuni seitse nõudekomplekti.
IC ja ID arvutatakse III lisa kohaselt.
4.   VÄIKESE TARBIMISVÕIMSUSEGA SEISUNDID
Alates 1. märtsist 2021 peavad kodumajapidamises kasutatavad nõudepesumasinad vastama järgmistele nõuetele.
a)
Kodumajapidamises kasutatavatel nõudepesumasinatel peab olema väljalülitatud seisund või ooteseisund või mõlemad. Nende seisundite tarbimisvõimsus ei tohi ületada 0,50 W.
b)
Kui ooteseisundi ajal kuvatakse teavet või olekut, ei tohi selle seisundi tarbimisvõimsus ületada 1,00 W.
c)
Kui ooteseisund võimaldab võrguühendust ja tegemist on komisjoni määruses (EL) nr 801/2013 (1) määratletud võrguühendusega ooteseisundiga, ei tohi selle seisundi tarbimisvõimsus ületada 2,00 W.
d)
Kodumajapidamises kasutatav nõudepesumasin peab lülituma automaatselt väljalülitatud või ooteseisundisse, kui pärast seadme sisselülitamist või programmi ja sellekohaste toimingute lõppemist või pärast mis tahes muud toimingut ei käivitata 15 minuti jooksul ühtegi muud toimingut, sealhulgas hädaolukorra toimingud.
e)
Kui kodumajapidamises kasutatav nõudepesumasin võimaldab viitkäivitust, ei tohi ületada selle seisundi, sealhulgas ooteseisundi tarbimisvõimsus 4,00 W. Kasutajal ei tohi olla võimalust seadistada pikema kui 24-tunnise viivitusega käivitust.
f)
Igal kodumajapidamises kasutataval nõudepesumasinal, mida saab ühendada võrku, peab olema võimalus võrguühendust aktiveerida ja deaktiveerida. Võrguühenduse deaktiveerimine peab olema vaikeseadistatud.
5.   RESSURSITÕHUSUSE NÕUDED
Alates 1. märtsist 2021 peavad kodumajapidamises kasutatavad nõudepesumasinad vastama järgmistele nõuetele.
1)
Varuosade kättesaadavus.
a)
Kodumajapidamises kasutatavate nõudepesumasinate tootjad, importijad või volitatud esindajad peavad kutselistele parandajatele tegema kättesaadavaks vähemalt järgmised varuosad vähemalt seitsme aasta jooksul pärast mudeli viimase seadme turule laskmist:
—
mootor;
—
ringlus- ja tühjenduspump;
—
soojendid ja soojenduselemendid, sealhulgas soojuspumbad (eraldi või komplektina),
—
torustik ja sellega seotud osad, sealhulgas kõik voolikud, ventiilid, filtrid ja kaitseventiilid;
—
uksekoostuga seotud konstruktsiooni- ja siseosad (eraldi või komplektina);
—
trükkplaadid;
—
kuvarid;
—
rõhuklapid;
—
termostaadid ja andurid;
—
tark- ja püsivara, sealhulgas lähtestamistarkvara.
b)
Kodumajapidamises kasutatavate nõudepesumasinate tootjad, importijad või volitatud esindajad peavad tegema kutselistele parandajatele ja lõppkasutajatele kättesaadavaks vähemalt järgmised varuosad: uksekoostud, tihendid, pihustivarred, äravoolufiltrid, restid ja plastosad, nagu näiteks sahtlid ja kaaned, vähemalt kümne aasta jooksul pärast mudeli viimase seadme turule laskmist.
c)
Kodumajapidamises kasutatavate nõudepesumasinate tootjad, importijad või volitatud esindajad tagavad, et punktides a ja b nimetatud osi saab asendada laialdaselt kättesaadavate tööriistadega ja ilma seadmele püsivat kahjustust tegemata.
d)
Loetelu punktiga a seotud varuosadest ja nende tellimise kord peavad olema tootja, importija või volitatud esindaja avalikul veebisaidil üldsusele kättesaadavad hiljemalt kaks aastat pärast mudeli esimese seadme turulelaskmist ja kuni selliste varuosade kättesaadavuse perioodi lõpuni.
e)
Loetelu punktiga b seotud varuosadest, nende tellimise kord ja parandamisjuhised peavad olema tootja, importija või volitatud esindaja avalikul veebisaidil üldsusele kättesaadavad mudeli esimese seadme turulelaskmisel ja kuni selliste varuosade kättesaadavuse perioodi lõpuni.
2)
Varuosade maksimaalne tarneaeg.
a)
Punktis 1 nimetatud ajavahemikul tagavad tootja, importija või volitatud esindaja, et varuosad tarnitakse 15 tööpäeva jooksul pärast tellimuse saamist.
b)
Punkti 1 alapunktiga a seotud varuosad peavad olema kättesaadavad vaid punkti 3 alapunktide a ja b kohaselt registreeritud kutselistele parandajatele.
3)
Juurdepääs parandus- ja hooldusteabele.
Kaks aastat pärast mudeli esimese seadme turulelaskmist ja punktis 1 nimetatud ajavahemiku lõpuni tagab tootja, importija või volitatud esindaja kutselistele parandajatele juurdepääsu seadme parandus- ja hooldusteabele järgmiste tingimuste kohaselt:
a)
tootja, importija või volitatud esindaja veebisaidil tuleb teada anda, kuidas saavad kutselised parandajad teabele juurdepääsemiseks registreeruda; sellise taotluse vastuvõtmiseks võivad tootjad, importijad või volitatud esindajad nõuda kutseliselt parandajalt selle tõendamist, et
i)
sellel kutselisel parandajal on kodumajapidamises kasutatavate nõudepesumasinate parandamiseks vajalik tehniline pädevus ja et ta järgib eeskirju, mis kehtivad elektriseadmete parandajatele liikmesriikides, kus ta tegutseb. Selle punkti järgimise tõendina aktsepteeritakse viidet ametlikule kutseliste parandajate registreerimise süsteemile, kui selline süsteem on asjaomastes liikmesriikides olemas;
ii)
see kutseline parandaja on kaetud kindlustusega, mis hõlmab tema tegevusest tulenevaid kohustusi, olenemata sellest, kas liikmesriik seda nõuab;
b)
tootjad, importijad või volitatud esindajad kiidavad registreerumise heaks või lükkavad selle tagasi viie tööpäeva jooksul pärast taotluse saamist;
c)
tootjad, importijad või volitatud esindajad võivad nõuda mõistlikku ja proportsionaalset tasu parandus- ja hooldusteabele juurdepääsu või korrapäraste ajakohastuste saamise eest. Tasu on mõistlik, kui selles võetakse arvesse, mil määral kutseline parandaja teavet kasutab, ja teda ei tõrjuta seega teavet kasutamast.
Pärast registreerimist peab kutselisel parandajal ühe tööpäeva jooksul pärast taotlemist olema juurdepääs soovitud parandus- ja hooldusteabele. Teabe võib esitada samaväärse mudeli või samasse rühma kuuluva mudeli kohta, kui see on asjakohane.
Kättesaadav remondi- ja hooldusteave hõlmab järgmist:
—
seadme selged identifitseerimisandmed;
—
lahtivõtuskeem või laotusjoonis;
—
vajalike remondi- ja katseseadmete loetelu;
—
osade ja diagnostika andmed (nt teoreetilised suurimad ja väikseimad mõõtmed);
—
elektri- ja ühendusskeem;
—
diagnostika rikke- ja veakoodid (sh vajaduse korral tootjapõhised koodid)
—
asjaomase tark- ja püsivara, sealhulgas lähtestamistarkvara paigaldamise juhised ja
—
juhised teatatud ja kodumajapidamises kasutatavas nõudepesumasinas salvestatud tõrkejuhtumite alaste andmete saamise kohta (kui see on asjakohane).
4)
Gaasiliste külmaainetega seotud teabenõuded.
Piiramata Euroopa Parlamendi ja nõukogu määruse (EL) nr 517/2014 (2) kohaldamist peab kodumajapidamises kasutatavatel nõudepesumasinatel, millel on soojuspump, olema seadme välispinnale (nt tagapaneelile) selgelt ja püsivalt märgitud kasutatud külmagaasi keemiline nimetus või samaväärne viide. Sama kemikaali jaoks võib kasutada rohkem kui ühte viidet.
5)
Nõuded, milles käsitletakse demonteerimist materjalide taaskasutamiseks ja ringlussevõtuks ilma reostust tekitamata:
—
tootjad, importijad või volitatud esindajad tagavad, et kodumajapidamises kasutatavad nõudepesumasinad on konstrueeritud nii, et direktiivi 2012/19/EL VII lisas osutatud materjalid ja osad saab eemaldada üldkättesaadavate tööriistadega.
—
Tootjad, importijad ja volitatud esindajad peavad täitma direktiivi 2012/19/EL artikli 15 punktis 1 sätestatud kohustusi.
6.   TEAVITAMISNÕUDED
Kasutaja ja paigaldaja juhised esitatakse kasutusjuhendis tootja, importija või volitatud esindaja vaba juurdepääsuga veebilehel; juhised peavad sisaldama:
1)
teavet, et programm „eco“ sobib tavapäraselt määrdunud lauanõude pesemiseks ja on elektri- ja veetarbimise seisukohast selleks kõige tõhusam programm ning et seda kasutatakse ELi ökodisaini õigusaktidele vastavuse hindamiseks;
2)
teavet, et nõudepesumasina täitmine tootja ettenähtud mahutavuseni aitab säästa elektrit ja vett, ning lauanõude nõuetekohase asetuse teave ja ebaõige asetuse peamised tagajärjed;
3)
teavet, et lauanõude eelnev käsitsi loputamine suurendab vee- ja elektritarbimist ega ole soovitatav;
4)
teavet, et kui nõudepesumasinat kasutatakse tootja juhtnööride kohaselt, tarvitatakse lauanõude pesemisel nõudepesumasinaga kasutusetapis tavaliselt vähem elektrit ja vett kui nõude käsitsipesul;
5)
kõigi tsüklit sisaldavate programmide kohta programmi kestuse, elektri- ja veetarbimise andmeid;
6)
teavet, et muude kui programmi „eco“ kohta esitatud andmed on vaid ligikaudsed, ja
7)
juhendit mudeliteabe leidmiseks määruse (EL) 2019/2017 kohases toodete andmebaasis, lisades kas toodete andmebaasis salvestatud mudeliteabele viiva veebilingi või toodete andmebaasile viiva lingi ja teabe selle kohta, kuidas leida tootel olev mudelitähis.
Kasutusjuhendis tuleb esitada ka hooldusjuhised. Sellised juhised hõlmavad vähemalt järgmist:
8)
nõuetekohane paigaldamine (sh loodipaigutamine, avalikku elektrivõrku ühendamine, vastavalt vajadusele külma ja/või sooja vee süsteemiga ühendamine);
9)
pesuaine, soola ja muude lisandite nõuetekohane kasutamine ja ebasobiva annuse peamised tagajärjed;
10)
võõrkehade eemaldamine nõudepesumasinast;
11)
regulaarne puhastamine, sh selle optimaalne sagedus, kuidas seda teha ning kuidas katlakivi tekkimist vältida;
12)
filtrite korrapärane kontroll, sealhulgas selle optimaalne sagedus, ja kontrollimise kord;
13)
vigade tuvastamine ja tähendus ning nõutav tegevus, sealhulgas kutselist abi nõudvate vigade tuvastamine;
14)
kutseliste parandusteenuste osutajate leidmine (veebilehed, aadressid, kontaktandmed).
Juhendis tuleb anda ka teavet:
15)
selle kohta, kuidas mõjutab ise parandamine või mittekutseline parandamine lõppkasutaja ohutust ja garantiid;
16)
milline on lühim ajavahemik, mille jooksul tehakse seadme parandamiseks vajalikud varuosad kättesaadavaks.
(1)  Komisjoni 22. augusti 2013. aasta määrus (EL) nr 801/2013, millega muudetakse määrust (EÜ) nr 1275/2008 seoses ökodisaini nõuetega elektriliste ja elektrooniliste kodumasinate ja kontoriseadmete elektrienergia tarbimise kohta ooteseisundis ja väljalülitatud seisundis ning millega muudetakse määrust (EÜ) nr 642/2009 televiisorite ökodisaini nõuete osas (ELT L 225, 23.8.2013, lk 1).
(2)  Euroopa Parlamendi ja nõukogu 16. aprilli 2014. aasta määrus (EL) nr 517/2014 fluoritud kasvuhoonegaaside kohta ja määruse (EÜ) nr 842/2006 kehtetuks tunnistamise kohta (ELT L 150, 20.5.2014, lk 195).
III LISA
Mõõtmismeetodid ja arvutused
Käesoleva määruse nõuetele vastavuse tagamiseks ja kontrollimiseks tehakse mõõtmised ja arvutused kooskõlas harmoneeritud standarditega, mille viitenumbrid on sel eesmärgil avaldatud Euroopa Liidu Teatajas, või muude usaldusväärsete, täpsete ja korratavate üldtunnustatud tipptaseme meetoditega, ning kooskõlas alljärgnevate eeskirjadega.
Kodumajapidamises kasutatava nõudepesumasina mudeli energiatõhususindeksit (EEI), veetarbimist, programmi kestust, pesemise ja kuivatamise tõhusust ja õhus levivat müra mõõdetakse programmiga „eco“ ja nimimahutavuseni täidetud masinaga. Energiatarbimist, veetarbimist, programmi kestust ning pesemise ja kuivatamise tõhusust mõõdetakse samaaegselt.
Programmi „eco“ veetarbimine (EPWC) esitatakse liitrites tsükli kohta ja ümardatakse ühe kümnendkohani.
Programmi „eco“ kestus (Tt) esitatakse tundides ja minutites ning ümardatakse minutiteni.
1.   ENERGIATÕHUSUSINDEKS
Kodumajapidamises kasutatava nõudepesumasina energiatõhususindeksi arvutamiseks võrreldakse programmi „eco“ energiatarbimist (EPEC) standardprogrammi energiatarbimisega (SPEC).
a)
EEI arvutatakse järgmiselt ja ümardatakse ühe kümnendkohani:
EEI = (EPEC/SPEC) × 100
kus:
EPEC on kodumajapidamises kasutatava nõudepesumasina programmi „eco“ energiatarbimine kilovatt-tundides tsükli kohta, ümardatud kolme kümnendkohani;
SPEC on kodumajapidamises kasutatava nõudepesumasina tavaprogrammi elektritarbimine.
b)
SPEC arvutatakse kilovatt-tundides tsükli kohta ja ümardatakse kolme kümnendkohani järgmiselt:
i)
kodumajapidamises kasutatavad nõudepesumasinad nimimahutavusega ps ≥ 10 ja laiusega > 50 cm:
SPEC = 0,025 × ps + 1,350
ii)
kodumajapidamises kasutatavad nõudepesumasinad nimimahutavusega ps ≤ 9 või laiusega ≤ 50 cm:
SPEC = 0,090 × ps + 0,450
kus „ps“ on nõudekomplektide arv.
2.   PESEMISTÕHUSUSE INDEKS
Pesemistõhususe indeksi (edaspidi „IC“) arvutamisel võrreldakse kodumajapidamises kasutatava nõudepesumasina mudeli programmi „eco“ pesemistõhusust võrdlusnõudepesumasina pesemistõhususega.
IC arvutatakse järgmiselt ja ümardatakse kahe kümnendkohani:
IC = exp (ln I
C)
ja
kus:
CT,i on katsetatava kodumajapidamises kasutatava nõudepesumasina programmi „eco“ pesemistõhusus katsel i, ümardatud kahe kümnendkohani;
CR,i on võrdluspesumasina pesemistõhusus katsel i, ümardatud kahe kümnendkohani;
n on katsete arv.
3.   KUIVATAMISTÕHUSUSE INDEKS
Kuivatamistõhususe indeksi (ID) arvutamisel võrreldakse kodumajapidamises kasutatava nõudepesumasina mudeli programmi „eco“ kuivatamistõhusust võrdlusnõudepesumasina kuivatamistõhususega.
ID arvutatakse järgmiselt ja ümardatakse kahe kümnendkohani:
ID = exp (ln I
D)
ja
kus:
ID,i on katsetatava kodumajapidamises kasutatava nõudepesumasina eco-programmi kuivatamistõhususe indeks katsel i;
n on kombineeritud pesemis- ja kuivatamiskatsete arv.
ID,i arvutatakse järgmiselt ja ümardatakse kahe kümnendkohani:
ln ID,i
= ln (DT,i/DR,t)
kus:
DT,i on katsetatava kodumajapidamises kasutatava nõudepesumasina eco-programmi keskmine kuivatamistõhusus katsel i, ümardatud kahe kümnendkohani;
DR,t on võrdlusnõudepesumasina kuivatamistõhususe sihtväärtus, ümardatud kahe kümnendkohani.
4.   VÄIKESE TARBIMISVÕIMSUSEGA SEISUNDID
Mõõdetakse tarbimisvõimsus väljalülitatud seisundis (Po), ooteseisundis (Psm) ja, kui on asjakohane, viitkäivituse korral (Pds). Mõõdetud näitajad esitatakse vattides ja ümardatakse kahe kümnendkohani.
Väikese tarbimisvõimsusega seisundites tehtavate mõõtmiste korral tuleb kontrollida ja märkida üles järgmised andmed:
—
kas teabe kuvamine on käivitatud;
—
kas võrguühendus on aktiveeritud.
IV LISA
Turujärelevalve eesmärgil tehtav kontroll
Käesoleva lisa kohased kontrollimisel lubatud hälbed kehtivad üksnes siis, kui esitatud näitajaid kontrollib liikmesriigi ametiasutus; tootja ega importija ei tohi neid kasutada lubatud hälvetena, et saavutada tehnilistes dokumentides esitatud väärtusi, samuti ei tohi ta neid kasutada nimetatud väärtuste tõlgendamisel, et saavutada toote vastavus nõuetele või esitada paremad tulemusnäitajad.
Kui mudel on projekteeritud kindlaks tegema, et temaga tehakse katseid (nt katsetingimuste või -tsükli äratundmise kaudu), ja sellele reageerima katseaegse toimimise automaatse muutmisega, et saavutada paremad tulemused mõne käesolevas määruses nimetatud näitaja või tehnilistes dokumentides või mõnes esitatud dokumendis kirjeldatud näitaja osas, ei loeta mudelit ega ühtki võrdväärset mudelit nõuetele vastavaks.
Kui liikmesriikide ametiasutused kontrollivad toote mudeli vastavust käesoleva määruse nõuetele kooskõlas direktiivi 2009/125/EÜ artikli 3 lõikega 2, järgivad nad käesolevas lisas osutatud nõuete puhul järgmist korda.
1)
Liikmesriikide ametiasutused kontrollivad mudeli ühte seadet.
2)
Mudel loetakse kohaldatavatele nõuetele vastavaks järgmisel juhul:
a)
kui direktiivi 2009/125/EÜ IV lisa punkti 2 kohastes tehnilistes dokumentides esitatud väärtused (edaspidi „esitatud väärtused“) ja vajaduse korral nende väärtuste arvutamiseks kasutatud väärtused ei ole tootja, importija või volitatud esindaja seisukohast paremad kõnealuse direktiivi punkti g kohaselt tehtud vastavate mõõtmiste tulemustest; ning
b)
kui esitatud väärtused vastavad käesolevas määruses sätestatud nõuetele ning kui mitte mingis tootja, importija või volitatud esindaja avaldatud nõutavas tooteteabes ei ole esitatud väärtuseid, mis on tootja, importija või volitatud esindaja seisukohast paremad kui esitatud väärtused, ning
c)
kui liikmesriigi ametiasutused mudeli eksemplari kontrollimisel teevad kindlaks, et tootja, importija või volitatud esindaja on võtnud kasutusele artikli 6 teise lõigu nõuetele vastava süsteemi; ning
d)
kui liikmesriikide ametiasutused kontrollivad mudeli ühte eksemplari ning see vastab II lisa punkti 1 programmi nõuetele, punkti 5 ressursitõhususe nõuetele ja punkti 6 teabenõuetele, ning
e)
kui liikmesriikide ametiasutused katsetavad ühte seadet teatavast mudelist, jäävad kindlakstehtud väärtused (asjakohaste näitajate katsetamise käigus mõõdetud väärtused ja nende mõõtmistulemuste alusel arvutatud väärtused) tabelis 1 esitatud vastavate kontrollimisel lubatud hälvete piiresse.
3)
Kui punkti 2 alapunktides a, b, c või d osutatud tulemusi ei saavutata, loetakse asjaomane mudel ja kõik võrdväärsed mudelid käesoleva määruse nõuetele mittevastavaks.
4)
Kui punkti 2 alapunktis e osutatud tulemust ei saavutata, valivad liikmesriigi ametiasutused katsetamiseks veel kolm sama mudeli eksemplari. Teise võimalusena võib valida kolm täiendavat seadet ühe või mitme samaväärse mudeli seast.
5)
Mudel loetakse kohaldatavatele nõuetele vastavaks, kui nende kolme seadme puhul vastab määratud väärtuste aritmeetiline keskmine tabelis 1 esitatud vastavatele kontrollimisel lubatud hälvetele.
6)
Kui punktis 5 osutatud tulemust ei saavutata, loetakse asjaomane mudel ja kõik võrdväärsed mudelid käesoleva määruse nõuetele mittevastavaks.
7)
Liikmesriikide ametiasutused esitavad teiste liikmesriikide ametiasutustele ning komisjonile viivitamata kogu asjakohase teabe, kui on otsustatud, et mudel ei vasta punktide 3 või 6 kohaselt nõuetele.
Liikmesriigi ametiasutused kasutavad III lisas sätestatud mõõtmis- ja arvutusmeetodeid.
Käesolevas lisas osutatud nõuete puhul kasutavad liikmesriikide ametiasutused üksnes tabelis 1 esitatud kontrollimisel lubatud hälbeid ja punktides 1–7 kirjeldatud korda. Tabelis 1 esitatud näitajate puhul ei tohi kasutada muid lubatud hälbeid, nt harmoneeritud standarditega või muude mõõtmismeetoditega ettenähtud lubatud hälbeid.
Tabel 1
Kontrollimisel lubatud hälbed
Näitaja
Kontrollimisel lubatud hälbed
Programmi „eco“ elektritarbimine (EPEC)
Määratud väärtus (*1) ei tohi olla programmi „eco“ elektritarbimise esitatud väärtusest üle 5 % suurem.
Programmi „eco“ veetarbimine (EPWC)
Määratud väärtus (*1) ei tohi olla programmi „eco“ veetarbimise esitatud väärtusest üle 5 % suurem.
Pesemistõhususe indeks (IC)
Määratud väärtus (*1) ei tohi olla IC esitatud väärtusest üle 14 % väiksem.
Kuivatamistõhususe indeks (ID)
Määratud väärtus (*1) ei tohi olla ID esitatud väärtusest üle 12 % väiksem.
Programmi kestus (Tt)
Määratud väärtus (*1) ei tohi ületada esitatud väärtust üle 5 % või rohkem kui 10 minutit, olenevalt sellest, kumb on pikem.
Elektritarbimine väljalülitatud seisundis (Po)
Elektritarbimise Po määratud väärtus (*1) ei tohi olla esitatud väärtusest üle 0,10  W suurem.
Tarbimisvõimsus ooteseisundis (Psm)
Määratud tarbimisvõimsus (*1) Psm ei tohi ületada esitatud väärtust rohkem kui 10 %, kui esitatud väärtus on üle 1,00  W, ja rohkem kui 0,10  W, kui esitatud väärtus on kuni 1,00  W.
Tarbimisvõimsus viitkäivituse puhul (Pds)
Määratud tarbimisvõimsus (*1) Pds ei tohi ületada esitatud väärtust rohkem kui 10 %, kui esitatud väärtus on üle 1,00  W, ja rohkem kui 0,10  W, kui esitatud väärtus on kuni 1,00  W.
(*1)  Punkti 4 kohaselt katsetatud kolme täiendava eksemplari puhul on määratud väärtus nende kolme täiendava eksemplari määratud väärtuste aritmeetiline keskmine.
V LISA
Võrdlusalused
1.   KODUMAJAPIDAMISES KASUTATAVATE NÕUDEPESUMASINATE VEE- JA ELEKTRITARBIMISE, ÕHUS LEVIVA MÜRA TASEME JA PROGRAMMI KESTUSE SOOVITUSLIKUD VÕRDLUSALUSED
Käesoleva määruse jõustumise ajal on kodumajapidamises kasutatavate nõudepesumasinate energiatõhususe, energia- ja veetarbimise, õhus leviva müra taseme ja programmi kestuse seisukohast parimad olemasolevad tehnilised lahendused järgmised:
1)
kodumajapidamises kasutatavad nõudepesumasinad, mis on ette nähtud 14 nõudekomplekti jaoks (soojuspumba tehnoloogiata):
a)
elektritarbimine: 0,67 kWh/tsükkel;
b)
veetarbimine: 9,9 liitrit/tsükkel;
c)
õhus leviva müra tase: 44 dBA;
d)
programmi kestus: 222 minutit (3 tundi 42 minutit);
2)
kodumajapidamises kasutatavad nõudepesumasinad, mis on ette nähtud 13 nõudekomplekti jaoks (soojuspumba tehnoloogiaga):
a)
elektritarbimine: 0,55 kWh/tsükkel;
b)
veetarbimine: 8,8 liitrit/tsükkel;
c)
õhus leviva müra tase: 46 dBA;
d)
programmi kestus: 295 minutit (4 tundi 55 minutit);
3)
kodumajapidamises kasutatavad nõudepesumasinad, mis on ette nähtud 10 nõudekomplekti jaoks:
a)
elektritarbimine: 0,66 kWh/tsükkel;
b)
veetarbimine: 9,5 liitrit/tsükkel;
c)
õhus leviva müra tase: 44 dBA;
d)
programmi kestus: 195 minutit (3 tundi 15 minutit);
4)
kodumajapidamises kasutatavad nõudepesumasinad, mis on ette nähtud 6 nõudekomplekti jaoks:
a)
elektritarbimine: 0,62 kWh/tsükkel;
b)
veetarbimine: 8,0 liitrit/tsükkel;
c)
õhus leviva müra tase: 48 dBA;
d)
programmi kestus: 225 minutit (3 tundi 45 minutit).
2.   KODUMAJAPIDAMISES KASUTATAVATE NÕUDEPESUMASINATE VÕIMSUSTARBIMISE SOOVITUSLIKUD VÕRDLUSALUSED VÄIKESE VÕIMSUSTARBIMISEGA SEISUNDITE JAOKS
Käesoleva määruse jõustumise ajal on väikese võimsustarbimisega seisundite korral võimsustarbimise seisukohast parimad kodumajapidamises kasutatavate nõudepesumasinate tehnilised lahendused turul järgmiste näitajatega.
1)
Ooteseisund: 0,20 W;
2)
võrguühendusega ooteseisund: Ethernet0,60 W, Wi-Fi 0,70 W.

Summary:
Ökodisain ja energiamärgistus – kodumajapidamises kasutatavad nõudepesumasinad
Ökodisain ja energiamärgistus – kodumajapidamises kasutatavad nõudepesumasinad
 
KOKKUVÕTE:
määrus (EL) 2019/2022 nõudepesumasinate ökodisaini nõuete kohta
delegeeritud määrus (EL) 2019/2017 kodumajapidamises kasutatavate nõudepesumasinate energiamärgistuse kohta
MIS ON MÄÄRUSTE EESMÄRK?
Kodumajapidamises kasutatavatele nõudepesumasinatele kohaldatakse uusi muudetud ökodisaini* nõudeid ja energiamärgistuse* eeskirju. Ökodisain ja energiamärgistus annavad käsikäes Euroopa tarbijatele väärtuslikku teavet, mis võimaldab neil teha teadliku valiku ja suurendab lõpuks energiatõhusamate toodete turgu.
Määrusega (EL) 2019/2022 kehtestatakse vastavalt direktiivile 2009/125/EÜ turulelaskmise ja kasutuselevõtmise ökodisaini nõuded kodumajapidamises kasutatavatele avaliku elektrivõrgu toitega nõudepesumasinatele, sealhulgas sellistele kodumajapidamises kasutatavatele sisseehitatavatele ja avaliku elektrivõrgu toitega nõudepesumasinatele, mis töötavad ka akutoitel. Sellega muudetakse määrust (EÜ) nr 1275/2008 ja tunnistatakse kehtetuks määrus (EL) nr 1016/2010.
Delegeeritud määrusega (EL) 2019/2017 sätestatakse eeskirjad selliste seadmete märgistamise ja täiendava tooteteabe esitamise kohta. Sellega täiendatakse määrust (EL) 2017/1369 ja tunnistatakse kehtetuks delegeeritud määrus (EL) nr 1059/2010.
PÕHIPUNKTID
Määrusega (EL) 2019/2022sätestatakse II lisas ökodisaini nõuded, mis käsitlevadprogrammi nõudeid, sealhulgas eeskirju programmi „eco“ kasutamise võimaldamise kohta. Programmi „eco“ peab võimaluse korral saama seadistada vaikeprogrammina või see peab olema otse valitav, ilma täiendava seadistuseta, nt ilma temperatuuri või koormust seadistamata. Programmide nimetustes ei tohi kasutada eraldi ega koos muu teabega märkeid „tavaline“, „igapäevane“, „harilik“ ja „standardne“;energiatõhusust;funktsionaalseid nõudeid, sealhulgas pesemis- ja kuivatamistõhusust;väikese tarbimisvõimsusega seisundeid (väljalülitatud ja ooteseisund);ressursitõhusust, sealhulgas varuosade kättesaadavust, juurdepääsu parandus- ja hooldusteabele, materjalide taaskasutust ja ringlussevõttu;teavet paigaldajatele ja lõppkasutajatele. Sellega sätestatakse vastavushindamismenetlus – riiklikud ametiasutused peavad kohaldama IV lisas sätestatud turujärelevalve eesmärgil tehtavaid kontrollimenetlusi ning III lisas järgimiseks ettenähtud mõõtmismeetodeid ja arvutusi. V lisas sätestatakse soovituslikud võrdlusalused energiatõhususe, energia- ja veetarbimise, õhus leviva müra taseme ning programmi „eco“ kestuse seisukohast parimate turul olemasolevate tehniliste lahenduste põhjal.Delegeeritud määrus (EL) 2019/2017 täiendab määrust (EL) 2017/1369 energiamärgistuse kohta ja selles sätestatakse:
energiatõhususe klass ja õhu kaudu leviva müra klass, mis põhinevad II lisas sätestatud indeksil.
Tarnijad tagavad, et:igal kodumajapidamises kasutataval nõudepesumasinal on trükitud märgis III lisas sätestatud vormingus; V lisas sätestatud toote teabelehe näitajad ja VI lisas sätestatud tehnilise dokumentatsiooni andmed sisestatakse toodete andmebaasi; kõigi kodumajapidamises kasutatavate nõudepesumasinate mudelite edasimüüjatele tehakse elektrooniliselt kättesaadavaks III lisa kohases vormingus märgis ja V lisa kohane toote teabeleht.Edasimüüjad tagavad, et:igal kodumajapidamises kasutataval nõudepesumasinal on selgesti nähtav märgis, mille on lisanud tarnija kooskõlas III lisaga; kaugmüügi puhul esitatakse märgis ja toote teabeleht kooskõlas VII ja VIII lisaga.Veebimajutusplatvormid peavad tagama, et saidi kaudu otse müüdavatel kodumajapidamises kasutatavatel nõudepesumasinatel oleks toote edasimüüja esitatud selgelt nähtav elektrooniline märgis ja elektrooniline toote teabeleht kooskõlas VIII lisaga.
Riiklikud ametiasutused kohaldavad IX lisas sätestatud turujärelevalve eesmärgil tehtavaid kontrollimenetlusi.
Kuue aasta möödudes määruste jõustumisest peab Euroopa Komisjon need tehnika arengut silmas pidades läbi vaatama, sealhulgas võttes arvesse ringmajanduse eesmärkide täitmise võimalikkust.
MIS AJAST MÄÄRUSI KOHALDATAKSE?
Mõlemat määrust kohaldatakse alates 1. märtsist 2021.
TAUST
Direktiiviga 2009/125/EÜ kehtestatakse raamistik energiamõjuga toodete ökodisaini nõuete sätestamiseks. Komisjonile tehakse ülesandeks kehtestada need nõuded toodetele, mille müügi- ja kaubandusmaht ELis on märkimisväärne ning millel on märkimisväärne keskkonnamõju. Määrusega (EL) 2017/1369 kehtestatakse raamistik energiamõjuga toodetele energiamärgistuse nõuete sätestamiseks, et võimaldada klientidel seeläbi valida energiatõhusamaid tooteid, et vähendada oma energiatarbimist. Elektroonikaromude direktiiviga kehtestati nt elektroonikaromude taaskasutamise ja ringlussevõtu nõuded, et vähendada elektroonikaromude tekitamise ja käitlemise ning ressursside kasutamise negatiivset keskkonnamõju.Lisateave:Nõudepesumasinad (Euroopa Komisjon) Uute ökodisaini meetmete selgitus (Euroopa Komisjon) ELi ökodisain nõudepesumasinate kohta (Euroopa Komisjoni Teadusuuringute Ühiskeskus) Uute energiatõhususe märgiste selgitus (Euroopa Komisjon) Energiamärgis ja ökodisain (Euroopa Komisjon)
PÕHIMÕISTED
Ökodisain: poliitika, mille eesmärk on parema disaini kaudu parandada toodete kogu olelusringi keskkonnatoimet, eelkõige nende energiatõhusust.
Energiamärgistus: energiamärgistus võimaldab tarbijatel teha teadlikke valikuid energiamõjuga toodete energiatarbimise A–G / punasest roheliseni skaala alusel.
PÕHIDOKUMENDID
Komisjoni 1. oktoobri 2019. aasta määrus (EL) 2019/2022, millega kehtestatakse kodumajapidamises kasutatavate nõudepesumasinate ökodisaini nõuded vastavalt Euroopa Parlamendi ja nõukogu direktiivile 2009/125/EÜ, muudetakse komisjoni määrust (EÜ) nr 1275/2008 ning tunnistatakse kehtetuks komisjoni määrus (EL) nr 1016/2010 (ELT L 315, 5.12.2019, lk 267–284)
Komisjoni 11. märtsi 2019. aasta delegeeritud määrus (EL) 2019/2017, millega täiendatakse Euroopa Parlamendi ja nõukogu määrust (EL) 2017/1369 seoses kodumajapidamises kasutatavate nõudepesumasinate energiamärgistusega ja tunnistatakse kehtetuks komisjoni delegeeritud määrus (EL) nr 1059/2010 (ELT L 315, 5.12.2019, lk 134–154)
SEONDUVAD DOKUMENDID
Euroopa Parlamendi ja nõukogu 4. juuli 2017. aasta määrus (EL) 2017/1369, millega kehtestatakse energiamärgistuse raamistik ning tunnistatakse kehtetuks direktiiv 2010/30/EL (ELT L 198, 28.7.2017, lk 1–23)
Euroopa Parlamendi ja nõukogu 21. oktoobri 2009. aasta direktiiv 2009/125/EÜ, mis käsitleb raamistiku kehtestamist energiamõjuga toodete ökodisaini nõuete sätestamiseks (ELT L 285, 31.10.2009, lk 10–35)
Direktiivi 2009/125/EÜ järjestikused muudatused on alusdokumenti lisatud. Käesoleval konsolideeritud versioonil on üksnes dokumenteeriv väärtus.
Viimati muudetud: 26.05.2020